Лёс Андэрсэна нагадвае лёс ягонага славутага Брыдкага качаняці. Бацька казачніка, Ганс Андэрсэн, рамантаваў абутак, маці мыла бялізну. Таму Андэрсэн міфалагізаваў уласную біяграфію, ператварыўшы яе ў казку. Некаторыя і цяпер шчыра вераць, што казачнік сапраўды ў раннім дзяцінстве гуляў з прынцам Фрытсам, які пасля стаў каралём Фрэдэрыкам VІІ, і прынц быў ягоным адзіным сябрам. Андэрсэн развіў гэтую тэорыю да апагея — маўляў, на пахаванні караля, апроч сваякоў, да труны было дазволена падысці толькі яму.